ЗэкIуий Анзор Европэм щытокIуэ
Германием и Дортмунд къалэм щокIуэкI ныбжьыщIэхэм спорт бэнэкIэмкIэ я европэ зэхьэзэхуэ. Абы япэ махуэм дыщэ медалыр къыщихьащ ди лъахэгъу ЗэкIуий Анзор.
Килограмм 66-м нэс зи хьэлъагъ-хэм ЗэкIуийм бэнэкIэ хуитымкIэ къыпэлъэщын къахэкIакъым. Утыку къыщихьа зэIущIэхэм ар щытекIуащ псори зэхэту бжыгъэр 47:3-уэ. ЯпэщIыкIэ абы хигъэщIащ Латвием щыщ Голубев Пётр (14:1), къыкIэлъыкIуэу ефIэкIащ венгр Видэ Ксабэ (10:0), финал ныкъуэм Молдавием икIа Грахмез Николай зэрыбэ-нэн хуей щIыкIэр иригъэлъэгъуащ (12:2).
Финалми зэныкъуэкъуныгъэ щIагъуэ щыIакъым. ЗэкIуий Анзор абы щытридзащ Азербайджаным щыщ Наврузов Махал. КIэух зэIущIэм хуэмыфащэу мыбыи бжыгъэр щыинщ — 11:1.
Апхуэдэ щIыкIэкIэ ЗэкIуий Анзор Европэм щынэхъ лъэщ хъуащ. АрщхьэкIэ иджыри зы текIуэныгъэ дэ Германием щекIуэкI зэхьэзэхуэм дыщыпоплъэ — мыгувэу утыку къихьэнущ Урысей Федерацэм алыдж-урым бэнэкIэмкIэ и гуп къыхэхам хэт Куэцэ Атмир.
Хьэтау Ислъам.
